**ΕΝΔΕΙΚΤΙΚΕΣ ΑΠΑΝΤΗΣΕΙΣ**

**ΘΕΜΑ Α**

**[1]** Ο δοκιμιογράφος αναφέρεται στον ρόλο του σχολείου κάνοντας μια σύγκριση παρελθόντος – παρόντος. Στο παρελθόν το παιδί αποκτούσε γνώσεις σε διάφορα γνωστικά αντικείμενα μέσω της σταδιακής διδασκαλίας κάποιων εννοιών. Αντίθετα, στην εποχή μας ο ρόλος του σχολείου και του εκπαιδευτικού είναι να καθοδηγήσει τον μαθητή, ο οποίος βρίσκεται αναπόφευκτα αντιμέτωπος με πληθώρα πληροφοριών, ώστε να μπορεί να αξιολογεί τις πληροφορίες που δέχεται και να αναγνωρίζει την ποιότητά τους. Έτσι, θα κατανοήσει ο μαθητής ότι τα μέσα μετάδοσης της πληροφορίας μπορούν να συμβάλουν θετικά στη δημιουργία ενός πεπαιδευμένου/μορφωμένου πολίτη. (87 λέξεις)

**[2]** Στις 2 πρώτες παραγράφους το Κείμενο 1 συγκρίνει τον ρόλο της εκπαίδευσης στο παρελθόν και το παρόν. Ο ρόλος του σχολείου στο παρελθόν ήταν, όπως υποστηρίζει ο συγγραφέας, να πληροφορήσει τους μαθητές και να τους μεταδώσει γνώσεις. Αντίθετα, σήμερα, πιστεύει ο συγγραφέας, ο ρόλος του σχολείου να προσανατολίσει τον μαθητή, ώστε ο τελευταίος να μάθει να διακρίνει ανάμεσα στον όγκο των πληροφοριών και να αξιολογεί αυτές που έχουν ποιότητα και νόημα γι’ αυτόν. [λ. 73]

**ΘΕΜΑ Β1.** 1β, 2δ, 3γ, 4δ, 5γ

**ΘΕΜΑ Β2.** Στο κείμενο 2 γίνεται αναφορά στις απόψεις ειδικών σε 2 περιπτώσεις.

Στην 1η παράγραφο «*Η επιτυχημένη ισορροπία … λένε οι ειδικοί*». Στο σημείο αυτό οι ειδικοί αναφέρονται στο **θέμα** «το σχολείο του μέλλοντος» και η θέση που **υποστηρίζουν** είναι η εξής: «*Η επιτυχημένη ισορροπία μεταξύ πραγματικού και ψηφιακού θα είναι το συστατικό που θα χαρακτηρίζει τα υψηλού επιπέδου σχολεία και πανεπιστήμια*». Πρόκειται για μια γενική άποψη διατυπωμένη με αρκετή βεβαιότητα. Ωστόσο, δεν καταγράφεται η ταυτότητα των ειδικών, δεν αναφέρεται η επιχειρηματολογία, ούτε κάποια άλλη αιτιολόγηση. Με αυτό το κριτήριο **δεν** μπορούμε να τη θεωρήσουμε **αξιόπιστη**.

Στη 2η παράγραφο «*Η πρόσβαση στην πληροφορία… παρατηρεί ο κ. Καρτάλης»*. Το **θέμα** στο οποίο αναφέρεται ο κ. Καρτάλης είναι «ο νέος ρόλος του εκπαιδευτικού στο σχολείο του μέλλοντος» και **υποστηρίζει** ότι ο δάσκαλος οφείλει να μάθει στους μαθητές του τον τρόπο αξιολόγησης και διαχείρισης των πληροφοριών. Οι απόψεις του κ. Καρτάλη **θεωρούνται πιο αξιόπιστες**, καθώς: 1/ υπάρχει επιχείρημα (παραγωγικός συλλογισμός: Όταν αλλάζει το περιβάλλον, αλλάζει και ο στόχος του σχολείου (γενικό). Στο νέο σχολείο οι πληροφορίες είναι εύκολα προσβάσιμες εκτός σχολείου, Επομένως ο δάσκαλος δεν μεταδίδει γνώσεις, αλλά μαθαίνει στα παιδιά να αξιολογούν… να αναπτύσσουν κτλ., 2/ αναπτύσσει την παράγραφο με αίτιο- αποτέλεσμα, 3/ αναφέρει τις πηγές του («*ο οποίος παρακολούθησε πρόσφατα το συνέδριο Immerse Global Summit*»).

**ΘΕΜΑ Β3.**

**α.** Ο τρόπος με τον οποίο ο κ. Καρτάλης παρουσιάζει την άποψή του για ρόλο του εκπαιδευτικού δηλώνεται ως υποχρέωση. Μια γλωσσική επιλογή που επαληθεύει αυτή την τροπικότητα είναι με το απρόσωπο ρήμα «πρέπει» + υποτακτική, π.χ. *δεν πρέπει μόνο να μεταδώσει τη γνώση, αλλά* [πρέπει] *και να μάθει στα παιδιά*.

Αν η διατύπωση ήταν «ο δάσκαλος σήμερα δεν μεταδίδει γνώση, αλλά μαθαίνει στα παιδιά…», θα δήλωνε βεβαιότητα ή η χρήση του «θα μπορούσε» θα δήλωνε δυνατότητα.

**β.** Η παρένθεση [(π.χ. βιωματικές δράσεις, ψηφιακό εκπαιδευτικό υλικό, Metaverse κ.ά.)]: χρησιμοποιείται, για να δώσει ο συγγραφέας παράδειγμα *ενημέρωσης για τις νέες τάσεις στην εκπαίδευση*

Η μονή παύλα [– αυτά αλλάζουν κάθε λίγα χρόνια]: χρησιμοποιείται, για να προσθέσει μια πληροφορία στον αναγνώστη/ σχόλιο του συγγραφέα.

Τα κόμματα: δημιουργούν ασύνδετο σχήμα με το οποίο απαριθμεί το τι είναι απαραίτητο να συμβεί.

**ΘΕΜΑ Γ.**

[Ζ1] Οι ήρωες της καθημερινότητας είναι για το ποιητικό υποκείμενο αντικείμενο θαυμασμού [*Τους ήρωες της καθημερινότητας πάντα θαύμαζα =* **χρήση παρελθοντικού χρόνου διαρκείας**]. Φαίνεται πως εκτιμά τη δράση τους [χρήση ρημάτων δράσης και **ασύνδετου σχήματος**: π.χ. *Δώσαν, Σήκωσαν, Μοιράστηκαν* κ.ά.] και χρήση **μεταφορών** [*την θυσίασαν ψυχή τους για τους πολλούς/ ύψωσαν τη γροθιά τους στον τύραννο/ Ζήσαν κλεφτά το ερωτικό παιχνίδι/ Ξόδεψαν τα νιάτα τους*]: αλληλεγγύη, αγωνιστικότητα, πρόταγμα του συλλογικού συμφέροντος και του κοινού καλού.

[Ζ2] Ποια είναι η δική σας γνώμη για τους ήρωες της καθημερινότητας; Ξεκάθαρη καταγραφή της γνώμης και τεκμηρίωση με έναν συλλογισμό.

**ΘΕΜΑ Δ.**

**«Ο ρόλος του σύγχρονου εκπαιδευτικού»**

* Θα πρέπει να λάβουμε υπόψη μας τη φράση της εκφώνησης «στις απαιτήσεις της σημερινής εποχής». Ποιες είναι οι απαιτήσεις της σύγχρονης εποχής; Τα κείμενα 1 και 2 δίνουν αρκετές πληροφορίες:

- ο προσανατολισμός του μαθητή στον λαβύρινθο των πληροφοριών / η αξιολόγηση, η διαχείριση του όγκου των ερεθισμάτων

- η ψυχική ανθεκτικότητα, απαραίτητη για να ανταποκριθεί κανείς στις σύγχρονες προκλήσεις

- η αλλεπάλληλες αλλαγές στα τεχνολογικά μέσα

Επιπλέον, θα πρέπει να λάβουμε υπόψη μας τις απαιτήσεις που φαίνεται να διαμορφώνονται σε άλλους τομείς, όπως: η ανταγωνιστική αγορά εργασίας και τα προσόντα που αυτή απαιτεί, η κλιματική αλλαγή κ.λπ.

* Ποιος θα μπορούσε να είναι ο ρόλος του δασκάλου σε καθέναν από τους παραπάνω τομείς;

1. Ο ρόλος του καθοδηγητή στη διαρκή αναζήτηση της γνώσης, του συμβούλου και συνοδοιπόρου στη διαδικασία αξιολόγησης και ιεράρχησης της πληθώρας πληροφοριών που παρέχουν διαφορετικά περιβάλλοντα –ψηφιακά και μη. Ο ρόλος του ερευνητή που έχει τη δυνατότητα να πλοηγηθεί με άνεση και να χειριστεί τα νέα τεχνολογικά μέσα. (Εποχή τεχνολογίας και πληροφορίας)

2. Ο εμψυχωτικός ρόλος του παιδαγωγού, που είναι ενήμερος για προβλήματα ψυχικής υγείας των παιδιών, για ιδιαιτερότητες και μαθησιακές δυσκολίες που παρουσιάζουν ευάλωτες ομάδες. Ο ρόλος του καινοτόμου εισηγητή νέων παιδαγωγικών δράσεων και προσεγγίσεων (βιωματική προσέγγιση της μάθησης κλπ). (Δύσκολες κοινωνικές σχέσεις, συνθήκες ψυχικής υγείας).

3. Ο ρόλος του συμπαραστάτη που είναι σε θέση να διαχειριστεί φαινόμενα σχολικού εκφοβισμού και ενδοσχολικής βίας, που έχει την ευαισθησία να καλλιεργήσει τον σεβασμό και την κουλτούρα της συνύπαρξης στο νέο διαπολιτισμικό σχολείο, που μπορεί να εμπνεύσει στους μαθητές του τη συνεργασία, το ομαδικό πνεύμα και την αλληλεγγύη. (Νέα διαπολιτισμικά περιβάλλοντα)

**Ζήτημα δομής: Με ποιον τρόπο θα μπορούσαν τα επιχειρήματα αυτά να οργανωθούν στις δύο -τρεις παραγράφους του κύριου θέματος, με συνοχή, συνεκτικότητα, αλληλουχία (σχέσεις αιτίου αποτελέσματος).**